**ZAKON**

**O IZMJENAMA I DOPUNAMA ZAKONA O ŠUMAMA**

Član 1.

U Zakonu o šumama („Službeni glasnik Republike Srpske“, br. 75/08 i 60/13), učlanu 8. tačka k) mijenja se i glasi:

„k) izvođači radova u šumarstvu su privredna društva ili preduzetnici koji su kod nadležnog organa registrovani za izvođenje radova u šumarstvu, te u postupku licenciranja potvrđeni kao kvalifikovani i tehnički opremljeni za njihovo izvođenje;“.

Član 2.

U članu 30. u stavu 1. poslije riječi: „godinu“ dodaje se zapeta i riječi: „izuzev šumskih šteta koje moraju biti evidentirane neposredno po njihovom nastanku, a najkasnije u roku od mjesec dana“.

Član 3.

U članu 32. stav 3. mijenja se i glasi:

„(3) Imovinu Javnog preduzeća šumarstva „Šume Republike Srpske“ a. d. čine: građevinski objekti, građevinsko zemljište za redovnu upotrebu ovih objekata, pokretne stvari, novčana sredstva i hartije od vrijednosti.“

Član 4.

U članu 34. u stavu 1. u tački lj) riječ: „i“ briše se i dodaje se zapeta.

Poslije tačke lj) dodaje se nova tačka m) koja glasi:

„m) čuvanje, uskladištenje i prodaju drvnih sortimenata oduzetih u postupku inspekcijskog nadzora i“.

Dosadašnja tačka m) postaje tačka n).

Član 5.

U članu 37. stav 1. mijenja se i glasi:

„(1) Poslove izvođenja radova u šumarstvu mogu da obavljaju privredna društva ili preduzetnici koji su kod nadležnog organa registrovani za izvođenje radova u šumarstvu i koji posjeduju licencu izdatu od Ministarstva.“

Član 6.

Član 42. mijenja se i glasi:

„(1) Krčenje šuma ili trajna promjena namjene šumskog zemljišta može se vršiti:

a) kada je to predviđeno planovima i programima gazdovanja šumama,

b) u cilju ralizacije sprovedbenih dokumenata prostornog uređenja ili lokacijskih uslova tamo gdje ne postoje sprovedbeni dokumenti prostornog uređenja,

v) na osnovu akta nadležnog organa o utvrđivanju opšteg interesa,

g) ukoliko je to potrebno radi realizacije ugovora o koncesiji,

d) radi izgradnje objekata za zaštitu ljudi i materijalnih dobara od elementarnih nepogoda i odbrane zemlje,

đ) u postupku komasacije poljoprivrednog zemljišta i šuma,

e) za podizanje kultura koje trajno daju veću korist nego postojeća šuma,

ž) u poljoprivredne svrhe za registrovana poljoprivredna gazdinstva ukoliko je do promjene namjene došlo prije 23. avgusta 2008. godine.

(2) Saglasnost za krčenje šume ili trajnu promjenu namjene šumskog zemljišta iz stava 1. ovog člana daje Ministarstvo.

(3) Prijedlog za krčenje šume ili trajnu promjenu namjene šumskog zemljišta iz stava 1. ovog člana mogu podnijeti: nosilac prava svojine ili korisnik nepokretnosti, jedinica lokalne samouprave, koncesionar i korisnik eksproprijacije (u daljem tekstu: predlagač krčenja).

(4) U slučaju iz stava 1. tačka e) ovog člana, zemljište na kojem je izvršeno krčenje, odnosno čista sječa šume obavezno se u roku od dvije godine od dana davanja saglasnosti privodi namjeni radi koje je izvršeno krčenje šume.

(5) U slučaju da predlagač krčenja postupi suprotno odredbama stava 4. ovog člana, dužan je da o svom trošku izvrši pošumljavanje zemljišta u roku koji odredi Ministarstvo, a koji ne može biti duži od jedne godine.“

Član 7.

Član 43. mijenja se i glasi:

„(1) U slučajevima iz člana 42. stav 1. t. b), v), g), e) i ž) predlagač krčenja plaća naknadu za izuzimanje zemljišta iz šumske proizvodnje.

(2) Visinu naknade iz stava 1. ovog člana obračunava Ministarstvo, a utvrđuje se u visini katastarskog prihoda za to zemljište za tekuću godinu, uvećano za:

a) 500 puta za I katastarsku klasu,

b) 400 puta za II katastarsku klasu,

v) 300 puta za III katastarsku klasu,

g) 200 puta za IV katastarsku klasu,

d) 100 puta za V, VI, VII i VIII katastarsku klasu.

(3) Predlagač krčenja dužan je naknadu uplatiti prije izdavanja saglasnosti za krčenje šume ili trajnu promjenu namjene šumskog zemljišta.

(4) Izuzetno od stava 1. ovog člana, naknada za izuzimanje zemljišta iz šumske proizvodnje ne plaća se u slučaju:

a) izgradnje ili legalizacije stambenog objekta porodica poginulih i nestalih boraca i ratnih vojnih invalida I i II kategorije na zemljištu površine do 1.000 m², pod uslovom da je nadležni organ predlagaču krčenja utvrdio status porodice poginulih i nestalih boraca i ratnih vojnih invalida I i II kategorije,

b) izgradnje ili legalizacije stambenog objekta izbjeglica, raseljenih lica i povratnika na zemljištu površine do 1.000 m², ako predlagač krčenja ima status ili je imao status izbjeglice ili raseljenog lica u vrijeme sticanja prava svojine na zemljištu namijenjenom za stambenu izgradnju, koji dokazuje uvjerenjem nadležnog organa,

v) određivanja lokacije za groblje ili proširenje groblja, kao i za izgradnju vjerskih objekata,

g) izgradnje putne i željezničke infrastrukture,

d) postupka izmjene katastarske kulture i klase u poljoprivredno zemljište za nosioce poljoprivrednih gazdinstava na kome fizičko lice – poljoprivrednik, zajedno sa članovima svog domaćinstva, obavlja poljoprivrednu proizvodnju i koje je upisano u Registar poljoprivrednih gazdinstava za promjene nastale do 23. avgusta 2008. godine na površini do 0,5 ha, uz potvrdu nadležnog šumskog gazdinstva da za predmetnu parcelu nije izdavano rješenje za sječu.

(5) Ministar donosi rješenje o oslobađanju od plaćanja naknade za izuzimanje zemljišta iz šumske proizvodnje.“

Član 8.

Član 44. mijenja se i glasi:

„Predlagač krčenja radi pribavljanja saglasnosti za krčenje šuma ili trajnu promjenu namjene šumskog zemljišta podnosi Ministarstvu zahtjev sa podacima o šumi i šumskom zemljištu, uz koji obavezno dostavlja:

a) dokaz o pravu svojine ili pravnom osnovu korišćenja nepokretnosti,

b) kopiju katastarskog plana,

v) procjenu uticaja posljedica predloženog krčenja šume ili promjene namjene šumskog zemljišta na životnu sredinu, izrađenu u skladu sa zakonom kojim se uređuje ta oblast, za slučajeve iz člana 42. stav 1. t. v) i g),

g) lokacijske uslove ili urbanističko-tehničke uslove za slučajeve iz člana 42. stav 1. t. b) i d),

d) investiciono-tehničku dokumentaciju sa podacima o šumi i šumskom zemljištu, iz koje proizlazi da je na određenom zemljištu potrebno krčenje šume ili promjena namjene šumskog zemljišta, za slučajeve iz člana 42. stav 1. t. v), g) i e),

đ) zapisnik o ispunjenosti uslova za izmjenu katastarske kulture i klase zemljišta Republičke uprave za geodetske i imovinsko-pravne poslove, uz potvrdu nadležnog šumskog gazdinstva da za zemljište namijenjeno u poljoprivredne svrhe nije izdavano rješenje za sječu, u slučajevima iz člana 42. stav 1. tačka ž).“

Član 9.

U članu 65. stav 1. mijenja se i glasi:

„(1) Tokom obavljanja poslova čuvar šuma obavezan je da nosi službenu uniformu, da posjeduje naoružanje i službenu legitimaciju.“

U stavu 3. poslije riječi: „šuma“ dodaju se riječi: „je ovlašćeno službeno lice i“.

Član 10.

U članu 72. stav 1.mijenja se i glasi:

„(1) Drvo i drvne sortimente proizvedene u šumi zabranjeno je pomjerati od panja dok se ne žigošu i obrojče, osim u slučajevima planiranog i projektovanog korišćenja šumskog drvnog otpatka kada se žigosanje i obrojčavanje vrši nakon završne izrade drveta i drvnih sortimenata prije utovara u prevozno sredstvo na šumskom kamionskom putu.“

Stav 6.briše se.

Dosadašnji st. 7, 8, 9. i 10. postaju st. 6, 7, 8. i 9.

Član 11.

U članu 84. stav 2. mijenja se i glasi:

„(2) Obezbjeđivanje neophodnog minimuma šumskih drvnih sortimenata iz stava 1. ovog člana utvrđuje korisnik šuma i šumskog zemljišta u svojini Republike na osnovu kriterijuma koje odlukom propisuje Vlada, a koji uzimaju u obzir značaj lokalnih privrednih subjekata za mehaničku preradu drveta, za tu lokalnu zajednicu.“

Stav 3.briše se.

Član 12.

U članu 89. stav 8. mijenja se i glasi:

„(8) Nadoknada iz stava 6. ovog člana uplaćuje se na račun javnih prihoda jedinice lokalne samouprave i koristi se za izgradnju, rekonstrukciju i održavanje infrastrukture i drugih objekata na ruralnim područjima jedinice lokalne samouprave sa koje potiču prodati sortimenti, kao i za druge funkcije ruralnog razvoja, te ostale troškove neophodne za funkcionisanje jedinice lokalne samouprave, izuzev administrativnih troškova, plata, naknada plate i ostalih ličnih primanja.“

Poslije stava 8. dodaje se novi stav 9, koji glasi:

„(9) Sredstva prikupljena uplatom nadoknade iz stava 6. ovog člana koriste se na osnovu godišnjeg plana o utrošku namjenskih sredstava koji donosi nadležni organ jedinice lokalne samouprave, uz prethodno pribavljenu saglasnost Ministarstva.“

Dosadašnji st. 9. i 10. postaju st. 10. i 11.

Član 13.

U članu 92. stav 4. mijenja se i glasi:

„(4) Predlagač krčenja kojem je obračunata naknada iz člana 43. stav 1. ovog zakona naknadu uplaćuje u omjeru: 30% na račun javnih prihoda jedinice lokalne samouprave na čijem području se nalazi nepokretnost i 70% na račun javnih prihoda Republike.“

Poslije stava 4. dodaje se novi stav 5, koji glasi:

„(5) Sredstva iz stava 4. ovog člana, a koja se uplaćuju na račun javnih prihoda jedinice lokalne samouprave mogu se koristiti isključivo za izradu šumskoprivrednih osnova za šume u privatnoj svojini, podizanje novih šuma, njegu i zaštitu šuma u privatnoj svojini, kao i druge namjene vezane za unapređivanje stanja privatnih šuma.“

Član 14.

U članu 95. u stavu 1. poslije tačke l) dodaje se nova tačka lj) koja glasi:

„lj) nabavku osnovnih sredstava koja su potrebna za održivo gazdovanje šumama,“.

Dosadašnje t. lj) i m) postaju t. m) i n).

Član 15.

Član 101. mijenja se i glasi:

„(1) Novčanom kaznom od 5.000 KM do 15.000 KM kazniće se za prekršaj privredno društvo ili drugo pravno lice ako:

a) ne donese investicioni program gazdovanja šumskim plantažama u skladu sa članom 19. ovog zakona,

b) postupa suprotno odredbama Osnova, dugoročnog programa gazdovanja područjem krša, investicionog programa gazdovanja šumskim plantažama i izvođačkih projekata (član 21. stav 1. ovog zakona),

v) ne izvrši radove u skladu sa članom 21. st. 1, 2, 3. i 4. ovog zakona, koji se odnose na šumskouzgojne radove, radove na njezi i zaštiti šuma, sječi i radove na postizanju odgovarajućeg stepena otvorenosti šuma predviđenih Osnovom, investicionim programima gazdovanja plantažama i drugim intenzivnim zasadima i izvođačkim projektima, kao i ako prekorači ukupan obim sječa u visokim šumama sa prirodnom obnovom predviđenih Osnovom,

g) realizaciju osnova za šume u svojini Republike vrši bez izvođačkog projekta u skladu sa članom 24. stav 1. ovog zakona,

d) ne donese, u skladu sa osnovama, godišnji plan gazdovanja šumama do 1. decembra tekuće godine za narednu godinu, u skladu sa članom 28. st. 1. i 2. ovog zakona, te ako izmijeni godišnji plan gazdovanja suprotno odredbama člana 28. stav 4. ovog zakona,

đ) ne obavlja poslove korišćenja šuma i šumskog zemljišta u svojini Republike, uključujući i obavezu održavanja u skladu sa članom 34. ovog zakona,

e) vrši zabranjene radnje propisane članom 41. t. a), g), d), đ), e), ž) i z) ovog zakona,

ž) u roku ne privede prvobitnoj namjeni šumsko zemljište nad kojim je izvršeno krčenje šume (član 42. st. 4. i 5. ovog zakona),

z) izvrši sječu i uništavanje drveća i žbunja i njihovih prirodnih staništa iz člana 45. st. 1. i 2. ovog zakona,

i) ne omogući nesmetan prolaz preko sopstvenog posjeda u skladu sa članom 75. ovog zakona,

j) ne plaća naknadu za korišćenje šuma i šumskog zemljišta u svojini Republike, kao i naknadu za razvoj opštine u skladu sa članom 89. ovog zakona,

k) nadoknadu iz člana 89. stav 8. ovog zakona koristi suprotno propisanim namjenama,

l) u postupku doznake, odnosno odobravanja sječe i izdavanja otpremnog iskaza ne izvrši obračun naknade za obavljanje poslova od opšteg interesa u šumama u privatnoj svojini iz člana 90. ovog zakona.

(2) Za prekršaj iz stava 1. ovog člana kazniće se i odgovorno lice u pravnom licu novčanom kaznom od 1.000 KM do 3.000 KM.

(3) Novčanom kaznom od 500 KM do 1.500 KM kazniće se fizičko lice za prekršaje iz stava 1. t. b), v), g), đ), e), ž), z) i i) ovog člana.“

Član 16.

U članu 102. u stavu 1. tačka g) mijenja se i glasi:

„g) ne evidentira u propisanim evidencijama izvršene radove na zaštiti, gajenju i korišćenju (sječi) šuma do 28. februara tekuće godine za prethodnu godinu, odnosno ne evidentira šumske štete neposredno po njihovom nastanku ili najkasnije u roku od mjesec dana, u skladu sa članom 30. stav 1. ovog zakona,“.

U tački d) riječi: „stav 1.“ zamjenjuju se riječima: „st. 1. i 2.“.

U tački u) poslije riječi: „vrši“ dodaju se riječi: „uskladištenje i“.

Član 17.

Član 104. mijenja se i glasi:

„(1) Granice šuma i šumskog zemljišta u svojini Republike moraju biti utvrđene i obilježene.

(2) Neutvrđene granice šuma i šumskog zemljišta u svojini Republike utvrdiće se u roku od deset godina od dana stupanja na snagu ovog Zakona, a na osnovu godišnjeg programa koji donosi korisnik šuma i šumskog zemljišta u svojini Republike, uz saglasnost Ministarstva.

(3) Sredstva za utvrđivanje i obilježavanje granica šuma i šumskog zemljišta u svojini Republike obezbjeđuju se iz sredstava posebnih namjena za šume i sredstava korisnika šuma i šumskog zemljišta u svojini Republike, u visini utvrđenoj programom iz stava 2. ovog člana.

(4) Granice šuma i šumskog zemljišta u svojini Republike utvrđuju se rješenjem nadležne područne jedinice Republičke uprave za geodetske i imovinsko-pravne poslove, a na zahtjev korisnika šuma i šumskog zemljišta u svojini Republike ili nosioca prava svojine na privatnoj šumi.

(5) Poslove obilježavanja granica šuma i šumskog zemljišta u svojini Republike i održavanje graničnih znakova dužan je vršiti korisnik šuma i šumskog zemljišta u svojini Republike.“

Član 18.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: 02/1-021-619/20 PREDSJEDNIK

Datum: 25. jun 2020. godine NARODNE SKUPŠTINE

Nedeljko Čubrilović